Document ID: 32013R0154

KOMISIJAS DELEĢĒTĀ REGULA (ES) Nr. 154/2013
(2012. gada 18. decembris),
ar ko groza II pielikumu Eiropas Parlamenta un Padomes Regulai (ES) Nr. 978/2012 par vispārējo tarifa preferenču sistēmas piemērošanu
EIROPAS KOMISIJA,
ņemot vērā Līgumu par Eiropas Savienības darbību un jo īpaši tā 207. pantu,
ņemot vērā Eiropas Parlamenta un Padomes 2012. gada 25. oktobra Regulu (ES) Nr. 978/2012 par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (1), un jo īpaši tās 5. panta 3. punktu,
tā kā:
(1)
Regulas (ES) Nr. 978/2012 (VPS regula) 4. pantā noteikti kritēriji tarifa preferenču piešķiršanai atbilstoši Vispārējās preferenču sistēmas (VPS) vispārējam režīmam. Šādas preferences tādējādi nebūtu jāpiešķir valstij, ko Pasaules Banka trīs gadus pēc kārtas klasificējusi kā valsti ar augstiem vai vidēji augstiem ienākumiem.
(2)
VPS regulas II pielikumā izveidots VPS vispārējā režīma saņēmējvalstu saraksts.
(3)
Komisija ir pilnvarota saskaņā ar LESD 290. panta pieņemt deleģēto aktu, lai pēc VPS regulas stāšanās spēkā katru gadu līdz 1. janvārim pārskatītu II pielikumu, kā paredzēts tās 5. panta 2. punktā.
(4)
Pasaules Banka 2010., 2011. un 2012. gadā klasificēja Azerbaidžānas Republiku un Irānas Islāma Republiku kā valstis ar vidēji augstiem ienākumiem.
(5)
No VPS vispārējā režīma saņēmējvalstu saraksta būtu jāsvītro Azerbaidžānas Republika un Irānas Islāma Republika un attiecīgi būtu jāgroza VPS regulas II pielikums,
IR PIEŅĒMUSI ŠO REGULU.
1. pants
Regulas (ES) Nr. 978/2012 II pielikumu aizstāj ar šīs regulas pielikumu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To sāk piemērot vienu gadu pēc šīs regulas spēkā stāšanās dienas.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 18. decembrī

Labels: 3
18
19